Sisäministeri Mykkänen Ylellä: Oulun epäillyt tapaukset raukkamaisia – ilmiön koko syvyys on vielä pimennossa

Sisäministeri Kai Mykkäsen (kok) mukaan on pohdittava, voidaanko kansalaisuuslain muutoksilla nostaa rimaa, jolla kansalaisuuden saa. Myös oleskeluluvan purkua ja karkotuksen nopeuttamista mietittävä.

Oulun poliisi kertoi perjantaina, että se on käynnistänyt esitutkinnan neljästä uudesta seksuaalirikosepäilystä, jotka ovat kohdistuneet alle 15-vuotiaisiin tyttöihin. Teot ovat tapahtuneet viime kesänä.

– Kyse on raukkamaisesta hyväksikäytöstä. Nuoret miehet ovat houkutelleet alaikäisiä tyttöjä. Tällainen ei missään nimessä mahdu Suomeen, sisäministeri Kai Mykkänen (kok) kertoi Ylen Ykkösaamussa lauantaina.

Mykkänen korosti, että Suomessa pitää sitoutua suomalaisiin arvoihin.

– Kulttuurit eivät ole oikeutus rikollisiin tekoihin, hän sanoi.

Mykkänen kertoi, että hän matkustaa Ouluun tapaamaan viranomaisia lauantaina uusien epäilyjen vuoksi.

Onko ilmiö laajempi?

Mykkäseltä kysyttiin, voiko ilmiö olla laajempi.

– On selvää, että tämä kertoo ilmiöstä, josta kaikki ei ole vielä pinnalla. Useat vyyhdit ovat jatkuneet jo kuukausia, hän sanoi.

Epäiltyjen neljän uuden tapauksen rikosnimikkeet ovat tällä hetkellä raiskaus, törkeä lapsen seksuaalinen hyväksikäyttö ja lapsen seksuaalinen hyväksikäyttö. Teot ovat tapahtuneet kesän 2018 aikana. Poliisi on ottanut kiinni kolme ulkomaalaistaustaista miestä todennäköisin syin epäiltyinä tekoihin.

Mykkäsen mukaan tärkeää on, miten tuetaan vanhempia ja miten voidaan auttaa opettajia, jotta asiat tulisivat aiemmin tietoon.

Hän kertoi lähiöpoliisihankkeesta, johon palkataan kymmeniä uusia poliiseja.

– Tämä pitää saada hallintaan ja tästä pitää oppia.

Mykkäseltä kysyttiin, mistä maista epäillyt ovat.

– Epäillyt näyttävät olevan tyypillisistä turvapaikanhakumaista, hän sanoi.

Hänen mukaansa epäillyt ovat eri statuksella. Osa on Suomen kansalaisia, osa on esimerkiksi turvapaikanhakijoita. Esimerkiksi Pohjois-Afrikan mailla on hänen mukaansa yliedustus. Hän mainitsi maista ainakin Afganistanin ja Somalian.

Hänen mukaansa tiettyjen ulkomaalaisryhmien nuorten miesten rikoksiin pitää puuttua nykyistä voimakkaammin.

Mykkänen sanoi, että Euroopan maiden järjestelmä epäonnistui, kun Eurooppaan tuli yhtäkkiä hallitsematon määrä ihmisiä. Tämä yllätti hänen mukaansa Pohjoismaat ja Suomen.

Kaksoiskansalaisuuden menettämistä harkittava

Hänen mukaansa Suomessa tarvitaan lainsäädännöllisiä muutoksia.

– Voidaanko kansalaisuuslain muutoksilla nostaa rimaa, jolla kansalaisuuden saa. Samoin kaksoiskansalaisuuden saaneilta voitaisiin myös poistaa Suomen kansalaisuus, jos rikkoo perusarvoja törkeällä tavalla, kuten rikkomalla henkilökotaista koskemattomuutta, Mykkänen sanoi.

Myös kansallisia keinoja, kuten oleskeluluvan purkua ja karkotuksen nopeuttamista pitää hänen mukaansa pohtia.

Tämä tarkoittaisi kansallisen liikkumavaran lisäämistä eli erovaisuutta Euroopan unionin yhteisestä linjasta.

Hän korosti, ettei yksittäisiä ulkomaalaisia pitäisi syyllistää ihon värin takia.

– Oman käden oikeus ei ole ratkaisu tähän tilanteeseen, hän sanoi.

Mykkäsen mukaan Ruotsin virheistä pitää oppia. Viranomaisten puuttumista vahvistetaan.

– Lähiöpoliisitoimintaa ja viranomaisten yhteistyötä tehostetaan.

Hyviä kokemuksia on hänen mukaansa muun muassa Turun Varissuolta.

Tapasi pääministerin perjantaina

Mykkänen piti jo perjantaina palaverin asiasta pääministeri Juha Sipilän (kesk) kanssa. He kävivät läpi lisätoimia, jotta kyseiset ilmiöt eivät yleistyisi.

Viisi erillistä tapausta Oulussa jo aiemmin

Oulun seksuaalirikosvyyhtiin kuului aiemmin viisi erillistä tapausta. Laajimmassa tapauksessa epäiltyjä on kahdeksan, heistä seitsemän on vangittu. Neljässä muussa tapauksessa tekijöitä on ollut yksi. Kaikki uhrit ovat alaikäisiä suomalaistyttöjä ja epäillyt tekijät täysi-ikäisiä maahanmuuttajataustaisia miehiä.

Mykkänen sanoi jo perjantaina olevansa järkyttynyt Oulussa paljastuneista uusista seksuaalirikosepäilyistä. Ulkomaalaistaustaisten epäillään käyttäneen hyväkseen alaikäisiä tyttöjä.